એ મંદિર તરફ જતી પાતળી ગલીમાં બન્ને બાજુએ નાની-મોટી યાદગીરીરૂપ ચીજો વેચતી દુકાનો છે. ત્યાં તમે ગ્રીન ટી આઈસક્રીમ ચાખવાનો લહાવો લઈ શકો અથવા તો તમને કિમોનો (જપાની સ્ત્રીનો પરંપરાગત પોશાક) પહેરવામાં રસ હોય તો એ ખરીદી શકો. એ ગલીમાંથી બીજી ગલીમાં જાવ તો ત્યાં વિખ્યાત રેમન રેસ્ટોરાં છે. આ ઉપરાંત, મંદિર સંકુલના મુખ્ય પ્રવેશદ્વારની સામે આવેલા માહિતી કેન્દ્રની વ્યૂઈંગ ગૅલેરીમાંથી આખા અસાકુસા વિસ્તારનું દ્રશ્ય જોવાનો લહાવો પણ લેવા જેવો છે.